Vakbond eis veiligheidswagte vir treindrywers | Maroela Media
"Een van ons lede, 'n treindrywer, is op 21 Desember naby Akasiaboomstasie in Pretoria aangeval," het Steve Harris, algemene sekretaris van die vakbond, in 'n verklaring gesê. "Sy trein is verhoed om die stasie binne te kom, aangesien 'n ander trein daar parkeer gestaan het, 'n probleem waaroor hy geen beheer gehad het nie. Sy aanvallers het 'n vuurwapen in sy gesig gedruk en die sneller getrek. Toe die vuurwapen nie wou afgaan nie, het hulle hom verskeie kere met die vuurwapen se agterkant in die gesig geslaan en hy het ernstige gesigbeserings opgedoen."
Volgens Harris was daar ook 'n tweede aanval op Oukersdag by Winternest-treinstasie. "Die besonderhede oor dié voorval is nog nie duidelik nie," het Harris gesê.
Volgens hom het die vakbond 'n boodskap aan sy lede gestuur om te sê dat hulle kan weier om te werk weens 'n gebrek aan veiligheid.
"Werkers het 'n internasionaal erkende reg om in 'n veilige werksomgewing te werk," het Harris benadruk. "Prasa gee nie die beskerming aan sy werknemers soos hulle belowe het nie, en wat nog erger is, is dat Prasa ook nie dringend daaraan aandag gee nie, glo weens probleme binne die begroting. Mondelingse versekering deur die bestuur dat die probleem volgende jaar bespreek gaan word, is van geen waarde vir werknemers wie se lewe daagliks bedreig word nie. Prasa se begrotingsverskonings is onsin. Die maatskappy maak bloot nie voorsiening vir sy mense om aan hulle die veiligheidsondersteuning te bied wat hulle benodig nie."
Harris het gesê die staatsbeheerde entiteit moet sy prioriteite herevalueer. "Prasa het R38 miljard vir nuwe lokomotiewe wat nie op sy stelsel pas nie, waarom kan 'n paar honderd rand dan nie opsygesit word om sy treine toe te rus met die veiligheidspersoneel wat hy belowe het nie? Sal 'n maatskappy wat vir sy werknemers omgee, verwag dat daardie personeel, wat getraumatiseerd is, terugkeer werk toe vir die volgende skof asof niks gebeur het nie?" wou hy weet.
Die vakbond het gesê pendelaars het ook 'n verantwoordelikheid om seker te maak dat misdadigers wat die treinbeamptes dreig, aangekeer word.
Maroela Media wag vir terugvoer van Prasa.
Ek se die treine moet stil staan vir 'n week dat die gebruikers daarvan kan wakker gemaak word oor wat aangaan.Dan sal hulle self die boosdoeners uitsorteer in die toekoms.
My huishulp was met die trein huistoe in die Oos Kaap, juis agv al die padongelukke waar taxi's betrokke is. Sy sê nooit weer nie. Die mense is rot en kaal besteel op die trein terwyl hulle geslaap het.
Waar om het ons 'n Polisie mag????? Pateties!
Daar is ook 'n ander sektor(landbou)waar dit baie erger gaan.
Begin eers met die boere,of ondersteun die beveiliging van hulle .Ek dink egter daar sal nie hiervan gepraat word nie.Hulle word eerder verhoed om dit self te doen.